
Жэрдэм
Зэманыр пщIэншэу ямыгъэкIуэду
КъБР-м спортымрэ туризмэмкIэ и министр АфIэунэ Аслъэн иригъэкIуэкIащ Урысей МВД-м Налшык къалэмкIэ и управленэм и лIыкIуэхэр, спорт школхэм я унафэщIхэр, абыхэм я гъэсэнхэмрэ адэ-анэхэмрэ зыхэта зэIущIэ.
Абы щытепсэлъыхьащ ныбжьыщIэхэм еджэным къахудэхуэ зэманыр купщIафIэу къагъэсэбэпыным хуэунэтIа зэрыхъуну Iэмалхэм, сабийхэм гъащIэм я гъуэгу къы-щагъуэтыжыфын папщIэ сэбэп зэрыхъупхъэхэм. АфIэунэм къыхигъэщащ щIэблэр я гъэсэным псори зэдегугъун зэрыхуейр.
«Зэманыр сэбэпыншэу, мыхьэнэншэу зыгъакIуэ сабийр гъуэгу пэжым тыншу теджэрэзыкIыфынущ. Iуэхуншэу уэрамым дэтхэм я хъым ихуэу, ахэр наркотикымрэ фадэмрэ дихьэхынри зыхуэIуа щыIэкъым. Абы къыхэкIыу, ди сабийхэм гулъытэ яхуэтщIыпхъэщ. Дэтхэнэми зыхегъэщIапхъэщ егъэджакIуэу, дохутыру, спортсмену, зэхэщIыкIрэ акъылрэ къызыкъуэкIын щIэблэ узыншэу дазэрыщыгугъыр», — жиIащ АфIэунэм. Абы зэIущIэм кърихьэлIа ныбжьыщIэхэм езыхэр зыхуей спорт секцэхэм хэгъэхьэн жэрдэмыр къыхилъхьащ. Адэ-анэхэр абыкIэ гуапэу арэзы хъуащ.
Гъэунэ Светланэ.
БэнэкIэ хуит
Хэгъэрейм къыхигъэщIами,
Урышыр медалыншэ хъуакъым
БэнэкIэ хуитымкIэ, алыдж-урым бэнэкIэмкIэ, цIыхубз бэнэкIэмкIэ Европэм и зи чэзу чемпионатыр Тбилиси щиухащ. НэхъапэIуэкIэ дыщэ медалыр абы къыщызыхьа Джэду Iэниуар и ехъулIэныгъэм адрей адыгэ щIалэхэми къыпащащ.
Мэрем кIуам зэхагъэкIащ бэнэкIэ хуитымкIэ килограмм 84-рэ зи хьэлъагъхэм я нэхъ лъэщыр. Урысей Федерацэм и щIыхьыр абы щихъумащ Европэм тIэунейрэ и чемпион Урыш Анзор. Куэдым шэч къытрахьэртэкъым адыгэ щIалэр аргуэруи саугъэтыншэ зэрымыхъунум.
ПэщIэдзэ зэIущIэхэм гугъу демыхьыщэу Урышым щыхигъэщIащ Венгрием (Мэжэрым) щыщ Вереб Иштфанрэ (2:1, 6:0) нэмыцэ бэнакIуэ Серегели Габриэлрэ (1:0, 4:0). Финалым и Iыхьэ плIанэм къыщыхуэза Белоруссием и лIыкIуэ Гайдаров Мурад нэхъ елIэлIащ икIи я зэныкъуэкъуныгъэр зэрытемыгъэкIуауэ, 1:1-уэ, иуха пэтми, Анзор бжьыпэр иратащ, иужьу очко зэрызыIэригъэхьам къыхэкIыу.
Иджы финалым кIуэн папщIэ Урышым хигъэщIэн хуейт хэгъэрейхэр бэкIэ зыщыгугъ Марсагишвили Дато. Зэхьэзэхуэм еплъыну кърихьэлIахэр ерыщу къызэрыдэщIым зи къарур игъэбэгъуа куржы щIалэр IэубыдыпIэншэт. Ар Анзор къефIэкIащ икIи иужькIэ Европэм и чемпион хъуащ.
КъызэрыхагъэщIам игъэгубжьа Урышыр адэкIэ къизыгъэкIуэтыжын щыIэтэкъым. Жэз медалым щыщIэбэна финал цIыкIум абы и губжьыр щытрикъутащ румын Франт Андрей. 8:0, 6:0-у Анзор зэрытекIуам псори наIуэ къыпщащI.
Алыдж-урым бэнэкIэмкIэ килограмм 66-рэ зи хьэлъагъхэм я зэпеуэм дыжьын медалыр къыщихьащ Адыгейм щыщ Къуракъ Iэдэм. Ар къыщыхагъэщIар финалым и закъуэщ.
Арати, гъатхэпэм и 19 — 24-хэм Куржым и къалащхьэм щекIуэкIа Европэм и чемпионатыр абы хэта адыгэ щIалищми яхуэугъурлащ: Джэду Iэниуар дыщэ, Къуракъ Iэдэм дыжьын, Урыш Анзор жэз медалхэр зыIэрагъэхьащ. АдэкIи Тхьэм иригъэфIакIуэ!
Жыласэ Заурбэч.
Дзюдо
НыбжьыщIэхэм я зэпеуэм
Красноярск щекIуэкIащ Урысейм дзюдомкIэ пашэныгъэ къыщыхьынымкIэ ныбжьыщIэхэм (илъэс 21-м нэс) я зэхьэзэхуэ. Ярыгин Иван и цIэр зезыхьэ Спорт уардэунэм щызэхуэсат федеральнэ щIыналъи 8-м, Москва, Санкт-Петербург я спортсмен нэхъ лъэщхэр. Ахэр щIэбэнащ къэралым и гуп къыхэхам хэхуэным.
Къэбэрдей-Балъкъэрым и щIыхьыр яхъумащ ди спортсмениблым. Килограмми 100-м нэблагъэхэм я деж дыжьын медалыр щызыIэригъэхьащ Хъурсин Залымхъан. Бжьыпэр иубыдащ абы хьэрхуэрэгъу къыхуэхъуа, Краснодар крайм и спортсмен Щхьэлахъуэ Рустам.
Пщащэхэм я зэпеуэм Нэгуэр Айданэ Свердловск областым щыщ Трапезниковэ Анастасие къыпикIуэтри, етхуанэ увыпIэр къихьащ.
КъБР-м Спортымрэ туризмэмкIэ и
министерствэм и пресс-IуэхущIапIэ.
